Man sterf tydens kaping naby lughaweArgieffoto bloot ter illustrasie. (Foto: Andri Tambunan / AFP) ŉ Sekerheidsbeampte is Dinsdagaand in die omgewing van die King Shaka-lughawe in Durban doodgeskiet nadat gewapende rowers die voertuig waarin hy gery het, gekaap het. Die Lughawensmaatskappy van Suid-Afrika (Acsa) het bevestig dat die voorval omstreeks 23:00 plaasgevind het. Die slagoffer het saam met sy kollega ŉ veiligheidspatrollie in die betrokke sekerheidsvoertuig uitgevoer toe die kapers toegeslaan en op die voertuig losgebrand het. Albei sekerheidsbeamptes is by ŉ gekontrakteerde sekerheidsmaatskappy werksaam. Die voertuig, wat oortrek met koeëlgate was, is later verlate in Inanda in Durban gevind waar die kapers dit agtergelaat het. “Dit is ŉ betreurenswaardige voorval en om ŉ lewe weens sulke wetteloosheid te verloor is veral hartseer. Ons gebede en gedagtes gaan uit aan die slagoffer se geliefdes,” het Mpumi Mpofu, Acsa se uitvoerende hoof, gesê. “Ons sal ook nou saam met die polisie en alle sekerheidsmaatskappye by die lughawe werk om te verseker dat die skuldiges aan die pen ry. “Die veiligheid van ons passasiers en personeel is altyd ŉ prioriteit. Daar is tans geen onderbrekings in bedrywighede by die lughawe nie.” Acsa sê die maatskappy sal in dié stadium geen verdere inligting bekendmaak nie, aangesien dit die ondersoek kan belemmer.